กรมชลประทาน เร่งช่วยเหลือพื้นที่น้ำท่วมในพื้นที่จังหวัดนครราชสีมา
นายเกรียงไกร  ภาคพิเศษ ผู้อำนวยการสำนักงานชลประทานที่ 8 สั่งการให้เจ้าหน้าที่เร่งดำเนินการบรรจุทรายลงถุงบิ๊กแบ็ค เพื่อนำไปวางเป็นแนวป้องกันน้ำจากลำตะคองไหลลงคลองส่งน้ำสายใหญ่ฝั่งซ้าย ที่ประตูระบายน้ำคนชุม ซึ่งจะสามารถช่วยชะลอน้ำที่ไหลผ่านเข้าในตัวเมืองนครราชสีมา เพื่อลดผลกระทบต่อประชาชนผู้ประสบภัยน้ำท่วมในเขตเทศบาลเมืองนครราชสีมา จังหวัดนครราชสีมา นอกจากนี้ ได้ให้เจ้าหน้าที่ลงพื้นที่มอบน้ำดื่ม เพื่อบรรเทาความเดือดร้อนให้กับผู้ประสบภัยน้ำท่วม ในพื้นที่เทศบาลเมืองนครราชสีมา ได้แก่ ชุมชนโพธิ์ทอง หมู่บ้านวีไอพี  ชุมชนบ้านประโดก หมู่บ้านอบอุ่นหลังวัดสามัคคี  โดยมีนายพิทยา  คุ้มชู หัวหน้าสำนักปลัดเทศบาลนครนครราชสีมา กำนัน ผู้ใหญ่บ้าน ผู้นำชุมชน เป็นตัวแทนรับมอบและกล่าวขอบคุณสำนักงานชลประทานที่ 8 กรมชลประทาน ที่มอบกำลังใจและน้ำดื่มให้แก่ผู้ประสบภัยน้ำท่วมอย่างไรก็ตาม ขอให้ประชาชนติดตามข่าวสารจากหน่วยงานราชการ หรือหากต้องการความช่วยเหลือสามารถติดต่อได้ที่ สำนักงานชลประทานที่ 8 โครงการส่งน้ำและบำรุงรักษาลำตะคอง หรือสายด่วนกรมชลประทาน 1460 ได้ตลอดเวลา